b"\n_START_ARTICLE_\nMedicina tradicional africana\n_START_PARAGRAPH_\nLa medicina tradicional africana \xc3\xa9s una disciplina hol\xc3\xadstica que implica l'herbalisme ind\xc3\xadgena i l'espiritualitat africana, t\xc3\xadpicament implica els endevins, les llevadores i els herbalistes. Els practicants de la medicina tradicional africana al\xc2\xb7leguen que poden guarir diverses condicions com s\xc3\xb3n el c\xc3\xa0ncer, els trastorns psiqui\xc3\xa0trics, la pressi\xc3\xb3 arterial alta, el c\xc3\xb2lera, la majoria de les malalties ven\xc3\xa8ries, l'epil\xc3\xa8psia, asma, \xc3\xa8czema, febre, ansietat, depressi\xc3\xb3, la hiperpl\xc3\xa0sia benigna de pr\xc3\xb2stata, les infeccions del tracte urinari, la gota, i la curaci\xc3\xb3 de ferides i cremades, i fins i tot l'Ebola._NEWLINE_El diagn\xc3\xb2stic es realitza a trav\xc3\xa9s de mitjans espirituals i es prescriu un tractament, que en general consisteix en un remei d'herbes el qual es considera que t\xc3\xa9 no nom\xc3\xa9s la capacitat de curaci\xc3\xb3, sin\xc3\xb3 tamb\xc3\xa9 un significat simb\xc3\xb2lic i espiritual. La medicina tradicional africana, amb la seva creen\xc3\xa7a que la malaltia no es deriva de les casualitats, sin\xc3\xb3 a trav\xc3\xa9s del desequilibri espiritual o social, difereix molt de la medicina occidental la qual es basa en la t\xc3\xa8cnica i l'anal\xc3\xadtica. Al segle XXI, els productes farmac\xc3\xa8utics moderns i els procediments m\xc3\xa8dics segueixen sent inaccessibles per a gran nombre de persones d'\xc3\x80frica a causa del seu cost relativament alt i la concentraci\xc3\xb3 de centres de salut en els centres urbans._NEWLINE_Abans de l'establiment de la medicina cosmopolita, la medicina tradicional era el sistema m\xc3\xa8dic dominant per a milions de persones a l'\xc3\x80frica, per\xc3\xb2 l'arribada dels europeus va ser un punt d'inflexi\xc3\xb3 notable en la hist\xc3\xb2ria d'aquesta antiga tradici\xc3\xb3 i cultura. Hi ha una manca de la documentaci\xc3\xb3 detallada dels coneixements tradicionals, que generalment es transfereixen oralment."